SK Úradný vestník Európskej únie C 74/70

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2009/C 74/06)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„LIMONE INTERDONATO MESSINA“

ES č.: IT-PGI-005-0558-16.10.2006

CHZO ( X ) CHOP ( )

1. Názov

„Limone Interdonato Messina“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku (podľa prílohy II)

Trieda 1.6: Ovocie, zelenina a obilniny bez ďalšieho spracovania alebo spracované

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie „Limone Interdonato Messina“ je určené pre odrodu „Interdonato“, prirodzený hybrid klonu cedrátu a klonu citrónovníka. Pri uvedení na trh musí mať nasledujúce vlastnosti: PLOD: od priemernej po veľkú hmotnosť v rozmedzí od 80 do 350 g, TVAR: oválny s klenutým zahnutím a jemne hrboľatou jazvou, VONKAJŠIE OPLODIE: jemné, trochu drsné s hladkými olejnatými žľazami, FARBA: matne zelená prechádzajúca na začiatku obchodnej zrelosti do žltej a žltá farba s výnimkou matne zelených koncov v čase fyziologickej zrelosti, DUŽINA: žltej farby, priemernej a hygroskopickej konzistencie s ojedinelými jadierkami alebo úplne bez jadierok, ŠŤAVA: Najmenej 25 % šťavy citrónovožltej farby. Celková kyslosť je nižšia ako 50 g/l a stupne Brix sú rovné alebo vyššie ako 6,2. Obchodná TRIEDA: „Extra“ a „I“.

Obdobie zberu CHZO „Limone Interdonato Messina“ trvá od 1. septembra do 15. apríla.

3.3. Suroviny (len pri spracovaných výrobkoch)

–

3.4. Krmivo (len pri výrobkoch živočíšneho pôvodu)

–

3.5. Konkrétne kroky pri produkcii, ktoré je potrebné uskutočniť vo vymedzenej zemepisnej oblasti

Aby bol zaručený pôvod a kontrola výrobku ako je to ustanovené v nariadení (ES) č. 510/06, článku 4 ods. 2 písm. e), musí produkcia prebiehať v rámci vymedzenej zemepisnej oblasti definovanej v bode 4. Zber prebieha v období uvedenom v bode 3.2, ručne, pomocou nožníc, aby sa zabránilo odtrhnutiu zrastu kvetných lístkov.

3.6. Osobitné pravidlá pre krájanie, strúhanie, balenie atď.

Plody „Limone Interdonato Messina“ CHZO, ktoré sa neuvádzajú na trh okamžite po zbere, je povolené uchovávať pri nízkych teplotách. Na tento účel sa používajú chladiarenské komory, v ktorých sa udržiava vysoká relatívna vlhkosť (75 – 95 %), aby sa zachovalo vnútorné napätie ovocia, zatiaľ čo vzduch sa pravidelne obnovuje (5 krát objem chladiarenskej komory každých 24 hodín), aby sa zabránilo vzniku oxidu uhličitého a etylénu, ktoré vznikajú pri dýchaní ovocia. Teploty sa pri uchovávaní pohybujú medzi 6 °C a 11 °C. Ovocie sa musí zabaliť do 30 dní po zbere úrody.

CHZO „Limone Interdonato Messina“ sa uvádza na trh v prepravkách a/alebo na drevených, plastových a/alebo kartónových paletách, v sieťkach, s váhou maximálne 5 kg a voľne ložené v pórovitých košoch. Obaly, sieťky a koše musia byť uzavreté tak, aby sa obsah z nich nedal vybrať bez narušenia obalu. Keď sa výrobok predáva voľne ložený, na každý plod sa dá štítok.

3.7. Osobitné pravidlá pre označovanie

Na štítku na obale sa musí povinne uviesť: označenie CHZO „Limone Interdonato Messina“ a logo, väčším písmom ako sa uvádzajú údaje na štítku, meno, obchodné meno, adresa výrobného podniku a/alebo baliarne, obchodná kategória („Extra“ alebo „I“).

Logo tvoria dva sústredné kruhy: vo vnútri prvého kruhu je na pozadí rovnako zelenej farby ako má citrón Interdonato na začiatku svojej zrelosti nápis: LIMONE INTERDONATO a dve vyobrazenia tohto ovocia. Vo vnútri druhého kruhu slúži bledomodrá farba znázorňujúca more ako pozadie pre portrét plukovníka Interdonato, šľachtiteľa tejto odrody, pre znázornenie Sicílie a názov MESSINA, ktorý dopĺňa CHZO.

4. Stručné vymedzenie zemepisnej oblasti

Oblasť produkcie CHZO „Limone Interdonato Messina“ zahŕňa nasledujúce územia provincie Messina: Messina, Scaletta Zanclea, Itala, Alì, Alì' Terme, Nizza di Sicilia, Roccalumera, Fiumedinisi, Pagliara, Mandanici, Furci Siculo, S.Teresa di Riva, Letojanni, S. Alessio Siculo, Forza D'Agrò, Taormina a Casalvecchio Siculo; Giardini Naxos a Savoca.

5. Spojitosť so zemepisnou oblasťou

5.1. Špecifickosť zemepisnej oblasti

Zemepisná oblasť, v ktorej sa pestuje CHZO „Limone Interdonato Messina“ pokrýva rozľahlú časť iónskeho pobrežia. Celá je otočená na východ, pokrýva teda všetky územia hraničných oblastí medzi Messinou a Taormine.

Prítomnosť odrody je potvrdená v poraste vo výške od 0 do 400 metrov nad hladinou mora. Nájdeme ju aj vyššie, v oblastiach, ktoré zodpovedajú úrodným tokom mnohých potokov a príslušným povodiam.

Orografické zloženie je úzko spojené s pohorím Peloritani, ktorý sa vnára do Iónskeho mora a ktorého najvyššie miesta sú situované v blízkosti pobrežia, čím vytvára silne členitý povrch a výrazné svahy a to dokonca aj v nízkej nadmorskej výške. Územie má celkovo sklon viac ako 40 %, zatiaľ čo roviny sa nachádzajú len na tých častiach územia, ktoré sú situované v blízkosti tokov a pobrežia.

Pokiaľ ide o geologické aspekty, severozápadný výbežok Sicílie sa spája zo strategického hľadiska s územím Kalábrie. Hlavnú vrstvu tvoria žulové skaly a ílovité a porfýrové bridlice a táto vrstva je pokrytá novšími pôdami. Hlavnú vrstvu, ktorá spadá pravdepodobne do obdobia kambria, tvorí porfýrová žulová ruda a bridlice.

Morské usadeniny z obdobia po kambriu sa striedajú s vrstvami vápnika, dolomitu, ílových bridlíc a hliny. Ich postupné usadeniny z obdobia pliocénu predstavujú základné zhluky, slieň, hlina a napokon nesúvislé skaly vytvorené z piesku a pieskovca.

Z tektonického hľadiska takéto geologické zloženie umožňuje na jednej strane delenie skál, s ktorým sa spája tvorenie prameňov a na druhej strane stabilitu pôd a hrúbku naplavenín, ktoré podporujú vznik podzemných vôd z prefiltrovanej vody. Tieto dva aspekty predstavujú prvky vhodné na používanie podzemných vôd na účely zavlažovania.

Táto oblasť predstavuje heterogénne pôdne prostredie, v ktorom dominujú náplavové pobrežné pôdy a hnedé pôdy, ktoré sú z poľnohospodárskeho hľadiska veľmi úrodné.

Z hydrologického hľadiska je potrebné poznamenať, že vodné toky, ktoré sa menia na potoky len v prípade silných zrážok, sú prítomné na rôznych miestach. Dôležitým aspektom je aj prítomnosť vôd bohatých na síru, soľ, bróm a jód pod zemou. Používajú sa aj termálneho hľadiska.

Vodné zdroje predstavujú teda predovšetkým vodné úkazy, pramene a podzemná voda, ktoré sa čerpajú pomocou početných studní.

Pokiaľ ide o klímu tejto oblasti, je to typická klíma stredomorskej oblasti s miernymi zimami a s letami charakterizovanými dlhými obdobiami sucha, ktoré sprevádzajú vysoké teploty vzduchu.

Pokiaľ ide o vietor, táto oblasť je vystavená vetrom zo západu a severovýchodu a v zime je vystavená mistrálu a vetru libeccio, ktoré môžu byť obzvlášť búrlivé. Z juho-juho-východu často fúka tiež scirocco, teplý a vlhký vietor, ktorý vanie niekedy počas dlhých období.

Z predchádzajúceho vyplýva, že pôdne, orografické, klimatické a environmentálne faktory, ktoré charakterizujú oblasť pestovania „Limone Interdonato Messina“ tvoria úplne jedinečný ekosystém, ktorý nemôže vzniknúť nikde inde.

Dôkazom je, že citrónovníky odrody Interdonato pestované v iných povodiach ostrova a v Kalábrii nikdy nemali tak uznávané špecifiká, ktoré má len odroda pôvodnej zemepisnej oblasti.

5.2. Špecifickosť výrobku

Základnými charakteristikami výrobku „Limone Interdonato Messina“ sú skoré dozrievanie, z čoho vyplýva, že citróny sa uvádzajú na trh vo chvíli, keď v ostatných oblastiach Stredozemného mora, v ktorých sa pestujú citrusy, ešte nie sú citróny žlté, sladkosť dužiny spôsobená nízkym obsahom kyseliny citrónovej (menej ako 50 g/l), výnimočná odolnosť voči chorobe citrusov „mal secco“, jemnosť vonkajšieho oplodia, charakteristického hladkou kožou, trochu zdrsnenou málo výraznými olejnatými žľazami.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo určitou kvalitou, povesťou alebo inou vlastnosťou výrobku (pre CHZO)

Žiadosť o registráciu citrónu „Limone Interdonato Messina“ ako CHZO odôvodňuje jeho povesť, ktorú má tento produkt odjakživa v oblasti, kde sa pestuje. Bol to plukovníka Interdonato, hrdina obdobia Garibaldiho, ktorý v roku 1875 vybral túto odrodu, ovocie ktorej sa vyznačuje skorým dozrievaním, veľkosťou, predĺženým a oválnym tvarom, málo kyslou šťavou a veľmi hladkou kožou. Odvtedy ho obyvatelia danej oblasti uznávali a dávali mu aj iné mená, ako „zvláštny citrón“ alebo „jemný citrón“, názvy, ktoré popri označení „Limone Interdonato“ pretrvávajú ešte aj dnes. Jeho hlavné oceňované charakteristiky, predovšetkým rýchlosť dozrievania, sladkosť jeho dužiny spôsobená nízkym obsahom kyseliny citrónovej a jemnosť vonkajšieho oplodia sú výsledkom kombinácie pôdno-klimatických, vegetačných a agronomických aspektov typických pre oblasť CHZO. Spomedzi osobitných agronomických praktík, pokiaľ ide o osobitosť odrody Interdonato pestovanej v CHZO, je potrebné spomenúť hnojenie, založené na vysokých dávkach organických látok a na dusíkatých hnojivách s pomalým uvoľňovaním. Keďže sa vedecky dokázalo, že prínos dusíka má veľký význam na drsnosť vonkajšieho oplodia, používanie dusíkatých hnojív a ich postupné uvoľňovanie do pôdy podporuje postupné vstrebávanie stromom a roztiahnutie olejnatých žliaz ovocia. Je potrebné poukázať na ďalšiu osobitnú techniku, ktorou je technika zavlažovania, ktoré má zaistiť konštantné a prispôsobené dodávky vody počas obdobia rastu a dozrievania plodov. Zavlažovanie sa vykonáva najmä v lete. V dôsledku toho je prítomnosť „Limone Interdonato Messina“ na pobreží Iónskeho mora v oblasti Messine výsledkom prirodzeného vývoja spojeného s kombináciou prírodných a antropogénych faktorov, ktoré sú vlastné tejto odrode a ktoré sa inde nemôžu takto vyskytnúť. Citrón Interdonato má v mieste svojho pôvodu stabilné vlastnosti. Neúspechy, ktorými sa končia všetky pokusy o rozšírenie tejto odrody do okrajových oblastí Catanie alebo na tyrhénske pobrežie oblasti Messine to jasne dokazujú. Napokon, rýchlosť dozrievania je bez pochýb spôsobená aj klonom cedrátu, z ktorého pozostáva odroda „Interdonato“. Pre zhrnutie možno jasne potvrdiť, že už od XIX. storočia dodávalo pestovanie odrody „Limone Interdonato“ ráz celému iónskemu pobrežiu provincie Messina nazývanej „zem vždy zelených záhrad“ tým, že ovplyvňovala hospodárstvo, zvyky, sociálnu štruktúru, udalosti, kultúru, rituály a tradície.

Odkaz na uverejnenie špecifikácie

Súčasná správa začala vnútroštátne námietkové konanie tým, že uverejnila návrh na uznanie chráneného zemepisného označenia „Limone Interdonato Messina“ v Úradnom vestníku Talianskej republiky č. 285 zo 7. decembra 2005.

Úplné znenie špecifikácie výrobku sa nachádza na tejto webovej stránke:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

alebo

— priamo na hlavnej webovej stránke ministerstva (www.politicheagricole.it). Treba kliknúť na „Prodotti di Qualità“ (na ľavej strane obrazovky) a na „Disciplinari di Produzione all'esame dell'UE (Reg CE 510/2006)“.

(1) Ú. v. EÚ L 93, 31.3.2006, s. 12.